SKRIFTLIG FORESPØRGSEL P-0669/00

af Anna Terrón i Cusí (PSE) til Kommissionen

(29. februar 2000)

Om: Gennemførelse af direktiv 92/61/EØF i spansk lovgivning

Gennemførelsen af direktiv 92/61/EØF(1) i spansk lovgivning har givet anledning til forskellige bestemmelser vedrørende godkendelse, kørsel og indregistrering af motorkøretøjer. De seneste er den nye almindelige bekendtgørelse RD 2822/98 af 23. december. Denne bekendtgørelse omfatter to-, tre- og firehjulede knallerter, som opfylder de tekniske krav, der er fastsat i direktivet.

Har Kommissionen kendskab til en påstået forskelsbehandling af lette quadricykler i Spanien i strid med fællesskabsretten i forbindelse med skjult statsstøtte til de spanske fabrikanter af to- og trehjulede knallerter og motorcykler?

Har Kommissionen i forbindelse med denne forskelsbehandling kendskab til en påstået afgiftsmæssig forskelsbehandling i Spanien af disse quadricykler, som med tilbagevirkende kraft pålignes samme indirekte skatter som øvrige knallerter, navnlig hvad angår moms og den særlige afgift på visse transportmidler?

Bør man ved en korrekt gennemførelse af direktivet ikke respektere quadricyklernes ligestilling med øvrige knallerter?

(1) EFT L 225 af 10.8.1992, s. 72.

Svar afgivet på Kommissionens vegne af Frederik Bolkestein

(24. marts 2000)

I henhold til artikel 1, stk. 2, i Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer opdeles de pågældende køretøjer i knallerter, motorcykler og trehjulede motorcykler. Direktivet anvendes i henhold til artikel 1, stk. 3, ligeledes for firhjulede motordrevne køretøjer eller quadricykler med de kendetegn, der er nævnt i artikel 1, stk. 3, litra a) og b).

Ved skrivelse af 29. januar 1993 underrettede de spanske myndigheder Kommissionen om, at direktivet var blevet gennemført i spansk lovgivning. De spanske myndigheder sendte også en kopi af den retsakt, som gennemfører direktivet: Ministeriel bekendtgørelse nr. 18634 af 24. juli 1992, der blev offentliggjort i Boletín oficial nr. 187 af 5. august 1992, s. 27373.

På baggrund af de oplysninger, som Kommissionen har modtaget, er det ikke muligt at fastslå, om der er tale om skjult statsstøtte til de spanske fabrikanter af to- og trehjulede knallerter og motorcykler.

Kommissionen er bekendt med, at der i Spanien anvendes differentierede afgifter for knallerter, alt efter om det er to- og trehjulede eller firehjulede knallerter. Med hensyn til moms anvendes således nedsat momssats for to- eller trehjulede knallerter med et slagvolumen på under 50 cm3, men normalsats for de øvrige. Da knallerter ikke er blandt de varer, for hvilke der kan anvendes nedsat sats i henhold til bilag H til Rådets 6. momsdirektiv 77/388/EØF af 17. maj 1977 om harmonisering af medlemsstaternes lovgivning vedrørende omsætningsafgift det fælles merværdiafgiftssystem med ensartet beregningsgrundlag(1), vil Kommissionen undersøge, om det er berettiget at indlede en overtrædelsesprocedure i medfør af artikel 226 (tidl. artikel 169) i EF-traktaten. Med hensyn til den særlige afgift, som anvendes i Spanien for visse transportmidler, opkræves denne afgift ved den første definitive registrering i landet af nye eller brugte motorkøretøjer med undtagelse af visse kategorier af køretøjer, herunder to- eller trehjulede knallerter med et slagvolumen på 250 cm3 eller derunder. Afgiften opkræves imidlertid for registreringen af lette quadricykler. Da denne afgift ikke er harmoniseret på EU-plan, kan Spanien bestemme, hvilke kategorier den anvendes på.

(1) EFT L 145 af 13.6.1977.